     เพิ่งเห็นว่าที่พิษณุโลกมี street ramen มาเปิดแล้ว ตั้งอยู่ใกล้ทางออกขนส่งเก่านี่เอง หน้าตึกเมืองไทยประกันชีวิต บรรยากาศโดยรวมแล้วได้กลิ่นของประเทศญี่ปุ่นเล็ก ๆ แต่คงต่างกันที่สภาพภูมิอากาศในช่วงเย็น ๆ ที่ร้อนเหลือหลาย ผมกำลังพูดถึงร้านนี้ครับ "โอนูมะราเมน"

     บรรยากาศร้านจะเป็นรถเข็นที่ตั้งขายอยู่ริมทางเลยครับ โต๊ะนั่งมีไม่มาก ตกแต่งให้ออกเป็นแนวญี่ปุ่นเล็กน้อย มีบาร์นั่งโดยรอบรถเข็น นึกถึงร้านราเมนที่ญี่ปุ่นอยู่ร้านนึงเลย ยืนกินโดยรอบร้าน ได้บรรยากาศยิ่งนัก ร้านนี้จะเปิดขายทุกวันตั้งแต่เวลา 17.30 น. ไปจนถึง 22.00 น. เบอร์โทรศัพท์ร้าน 087-209 5152 ครับ สำหรับเมนูทาร้านจะมีทั้งราเมน และข้าวครับ มีทั้งหมด 9 เมนู ชอบทานแบบไหนเลือกได้เลย มีทั้งเป็น signature ของทางร้าน หรือชอบเผ็ด ๆ ก็เป็นสไปซี่ ก็ลองกันดูได้ โดยทุกเมนูจะราคาเพียงแค่ 40 บาท สำหรับวันนี้ผมทานอะไรบ้างมาดูกัน

     ราเมนบูตะสไปซี่ (40 บาท) -- เอาใจสาวกคนชอบเผ็ด ทานคำแรกดูไม่เท่าไหร่ แต่ทานไป ๆ ชักเผ็ดแฮะ รสชาติดี ได้กลิ่นแบบไทย ๆ ซะมากกว่า เส้นราเมนพอใช้ได้ครับ เอาจริง ๆ ก็เหมาะสมกับราคาเขาแหละ สำหรับไข่ต้มที่ใส่มาทั้งในข้าวและราเมน ถ้าต้มสวย ๆ พอให้เป็นยางมะตูมติด ๆ จะทำให้อาหารดูมีคุณค่าขึ้นมาทันทีเลยครับ

     ข้าวญี่ปุ่นหน้าหมูบูตะซอส (40 บาท) -- ก็เป็นหมูที่หมักซอสอะไรสักอย่างนี่แหละ โรยด้วยงา รสชาติจะไม่เข้มข้นเท่าไหร่ไม่เหมือนเมนูข้าวญี่ปุ่นที่เคยทานตามร้านทั่วไป ๆ ไป ข้าวดีอยู่แต่ร่วนไปนิดไม่จับตัวเป็นก้อน เมนูนี้เสริฟมาพร้อมน้ำซุปที่..ร้อนมาก แต่รสชาติน้ำซุปยังไม่ผ่านครับ ออกเค็มไปหน่อย

     ด้านการบริการ ร้านนี้ช่วยกันหลายคน พนักงานพูดจาดีเป็นกันเองครับ น้ำดื่มก็มีบริการฟรีสามารถเดินไปตักเองได้เลย ใครอยากทานอาหารที่ได้กลิ่นอายของญี่ปุ่น (เล็กน้อย) โดยไม่ต้องเสียตังค์มากก็ลองมาร้านนี้ดูครับ ราเมนริมทาง "โอนูมะราเมน"

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า อ่านต่อได้ที่ (1,560)